Papersnake/gushiwen huggingface dataset:
送汤子才如吴下
晁公溯（宋代）

俶装理蜀柁。长啸下吴天。
摩挲乌牛石，三系春江船。
结绶昨去国，力田未逢年。
初看飞舄来，皆谓令尹贤。
再看泥轼归，日谒刺史前。
抱才宜为邦，郁抑顾莫宣。
遇合会有时，此行定腾骞。
圣人坐斋居，群公拱御筵。
召见渤海龚，拜谢胪句传。
归乘厩吏车，五马应翩翩。
新燕
赵公豫（宋代）

养成羽翼在雕梁，掠水穿花技本长。舌口澜翻惊午梦，好风吹到竹方床。
游熙六年端午帖子词·皇后合五首
崔敦诗（宋代）

蚕馆风清下箔时，六宫□从献丝归。
便教渊室催机织，要及明堂制衮衣。
甲子春日二首 其一
周紫芝（宋代）

燕来不拟著帘遮，要听双飞语日斜。芳草满庭人不扫，东风吹尽石楠花。
喜雨歌赠姚炼师
王冕（元代）

今年大旱值丙子，赤土不止一万里。
米珠薪桂水如汞，天下苍生半游鬼。
南山北山云不生，白田如纸无人耕。
吾生政坐沟壑叹，况有狼虎白日行。
大官小官人父母，杀犬屠牛事何苟？南风日日吹太空，旱魃徒勤城南妇。
炼师一出役万灵，绿章上扣天帝庭。
乞得秋阴三日雨，洗濯山泽回余青。
老农额手喜复叹，点点都是盘中饭。
雨我公田及我私，免得残年坐涂炭。
老农所见愚又愚，拜师更乞天雨珠。
雨珠饮彼残暴腹，庶几活我东南隅。
我方热恼岩壑底，眨眼忽听雷过耳。
起来发歌登大楼，长江大河都是水。
偈
释智尧（宋代）

捏土定千钧，秤头不立蝇。个中些子事，走杀岭南能。
书横渠西铭挂田舍
曾习经（清代）

圣其合德贤其秀，存吾顺事殁吾宁。半年始学西铭看，只今此意常惺惺。
陈德基户曹督饷浙江
区大相（明代）

司农省下晚成名，又领军储促水程。为郡久闻吴下咏，看山共美越中行。

沙场转饷秋防急，浦溆鸣笳朔吹生。倘过西陵遇风处，烟波终日旅吟清。
题安乐何心淳草堂旧隐
郭钰（元代）

草亭亭上旧曾邀，窗户凭高结构牢。浓翠入帘春雨竹，乱红飘席晓风桃。

功名前辈遗鸿爪，文采诸孙有凤毛。万事目前无所与，惟应对客醉挥毫。
菩萨蛮·泉江三遇昌阳节
郭应祥（宋代）

泉江三遇昌阳节。棹歌还向中流发。急桨更轻桡。看谁夺得标。流年归紫淦。尚忆舟同泛。应有旧双鬟。能讴菩萨蛮。
筑坟歌
释函可（明代）

去年西家筑坟好，今年东家筑坟早。东家筑坟贴纸钱，已见西家犁作田。

田中又见生青草，几处种松能得老。前人白骨化为尘，重取和泥埋后人。

后人得埋且莫哀，君不见狐狸窟穴沙坡台。
园竹为大雪所折
强至（宋代）

露叶烟稍拂草亭，雪中颠倒翠虬形。
且留完处裁吹律，莫听傍虬议杀青。
却恐看来愁野客，若为扶起属园丁。
寂寥数亩清风地，宿酒从今不易醒。
失调名
左誉（宋代）

帷云剪水，滴粉搓酥。
和陶渊明二十首 其十八
陈造（宋代）

少从师友间，雅意效一得。中年弹尘冠，欲起复回惑。

初无辅时具，吾责良易塞。即今禹绍舜，群俊萃王国。

臣犹自知之，环省每悯默。
寄熊主簿
刘克庄（宋代）

一出悬知计已非，更堪留滞未成归。
即今白首负松菊，何处青成无蕨薇。
不恨老从中岁至，但悲事与素心违。
当斋寂寞生秋草，几度临风忆杜微。
九月雪时在苑西楼，与四家兄、傅逊之、高正甫诸公同赋 其一
区大相（明代）

秋风吹落叶，萧飒玉阶飞。忽逐先冬雪，飘花入禁闱。

气蚤偏惊雁，寒多未授衣。寄言采菊者，并折瑶华归。
春日期巢湖旧事
谭用之（五代）

暖掠红香燕燕飞，五云仙珮晓相携。花开鹦鹉韦郎曲，

竹亚虬龙白帝溪。富贵万场归紫酒，是非千载逐芳泥。

不知多少开元事，露泣春丛向日低。
书感
陆游（宋代）

翟公冷落客散去，萧尹谴死人所怜。
输与桐君山下叟，一生散发醉江天。
和李巽伯少卿见怀
王庭圭（宋代）

眼高四海意何如，敢谓论交到阔疏。春草梦池方得句，夜霜置酒复怀予。

初披郇国五云字，何啻刘公一纸书。铜鼓遇时思发响，蜀椎须待刻桐鱼。
送朱职方
司马光（宋代）

熬漉沧波耗，征输泽国贫。婴罗矜赤子，运筴借能臣。

拜手觚棱晓，浮舟狼汤春。东南待苏息，别酒莫逡巡。
和答赵令同前韵
黄庭坚（宋代）

人生政自无闲暇，忙里偷闲得几回。
紫燕黄鹂驱日月，朱樱红杏落条枚。
诗成稍觉嘉宾集，饮少先愁急板催。
亲遣小童锄草径，鸣驺早晚出城来。
探春
文同（宋代）

豳郊寒重勒春迟，消息如今尚未知。
只是垂杨最先得，每朝来觅向东枝。
正月望夜示童子
张耒（宋代）

呼童致明烛，展我窗前书。
顾谓尔童子，此岂不足欤。
得意自忘伪，观一知其余。
尔观千万灯，岂与一烛殊。
尔岂不欲醉，举杯倾我壶。
尔岂不欲饱，构火烹我鱼。
人生贪外物，要以乐甚躯。
吾求安不足，安用劳驰驱。
闻熊良佐太守复追饯江口不及诗以寄意
程敏政（明代）

欲趁潮生早渡江，多君投辖意难降。已从水上鸣双橹，莫遂沙头倒一缸。

隔岸村鸡催午爨，留人江燕集风幢。不堪咫尺分南北，斜日孤舟独倚窗。
杂兴
郑刚中（宋代）

秋风城垒小，远望一消凝。洞客云中路，渔舟水底灯。

有钟聊是寺，半俗不成僧。羁旅其间者，尘埃料可憎。
宫词 其九
赵佶（宋代）

嘉禾呈瑞已为殊，更有灵芝拱翠趺。通进剡章知异物，翻传绘画作新图。
齐安江头别何氏兄弟舟中得四绝句 其一
李彭（宋代）

疏星牢落散江东，怅望夷犹醉眼中。长年三老相欺得，故将短棹指西风。
柳塘春
岳榆（元代）

二月风柔雨霁初，芳塘流水碧珊瑚。
欲维画舫丝犹弱，稍扑湘帘絮已无。
微影扬波惊鲤队，新阴分色映鹅雏。
调筝莫按《阳关》曲，时到藏鸦兴未孤。
冒寒行风雨有感
高登（宋代）

号风撼枯蘖，冻雨凝路尘。乾坤秘日月，八荒同一云。

遥知沙漠寒，黯淡愁杀人。天涯望不极，流涕满衣巾。
题钱塘送别图
时铭（清代）

胥台怒挟鲸涛回，吴越中分天堑开。
青山两岸障云锦，瑶空万堑春风来。
春风先到沙头柳，柳色鹅黄映春酒。
美人欲去暂停桡，折柳赠行重握手。
珊珊鸣佩行且迟，牵衣迭劝飞琼卮。
今日不醉后未期，后夜相思空梦之。
人生最是别离苦，黯然消魂恨难吐。
平生语笑在斯须，遮莫当筵强歌舞。
海门日落潮已平，篙师挂帆催去程。
画江难写断肠意，听取《阳关三叠》声。
宜君县比卜居不遂，留题王秀才别墅二首
韦庄（唐代）

本期同此卧林丘，榾柮炉前拥布裘。

何事却骑羸马去，白云红树不相留。

明月严霜扑皂貂，羡君高卧正逍遥。

门前积雪深三尺，火满红炉酒满瓢。
舟溯胥江闻何太史迟予峡山 其一
陈子壮（明代）

禺君非不好，短棹信迟迟。一报佳人待，如闻灵管吹。

参差诸翠合，轻驶并云移。莫以此时兴，方子远道思。
题孙碧霄画四时小景为王存睿赋
刘崧（元代）

野园寒落露初零，采采黄花酒半醒。怅望故人愁欲暮，隔江烟淡数峰青。
三三径
杨万里（宋代）

三径初开自蒋卿，再开三径是渊明。
诚斋奄有三三径，一径花开一径行。
摊破浣溪纱 其二
程颂万（清代）

约略琵琶紫塞沙。沧江流转更天涯。小别东风双姊妹，似乔家。

剩曲忽逢中使听，余恩不傍内人斜。侥幸何人亲解得，领巾花。
题白云环翠亭
杨杰（宋代）

龟甲屏风面面开，天台连接至蓬莱。檐前朝暮碧云合，时有一声清磬来。
将至石湖，道中书事
范成大（宋代）

水绿鸥边涨，天青雁外晴。
柳堤随草远，麦陇带桑平。
白道吴新郭，苍烟越故城。
稍闻鸡犬闹，僮仆想来迎。
陆子还晋陵口母
海瑞（明代）

东风上河津，万里无流澌。游子倦行役，逝将去天涯。

执手出芳甸，言别更□□。白云度南山，绿草含西晖。

不有感物意，眷言怀母慈。寿域日以启，游子日巳迩。

母颜欢北堂，客星烂珠履。有鸟巢高林，将母违素心。

翙翙空文翎，哀鸣无好音。羡兹反哺乌，孝养酬中湛。
和远览韵
钟宪（明代）

此乐先生真异趣，乘闲来玩忘此情。幽深涧壑泉滢洁，一洗令人器宇清。
雨中晨起
张耒（宋代）

端居多滞念，秋至一萧散。
况兹炎凉异，微冷风雨旦。
空山阴霭积，槭槭木声变。
絺衣感轻单，素褐催补绽。
泥行苦长须，买酒不可缓。
洗盏自迎门，一杯聊自劝。
秋望
陆游（宋代）

千里郊原俯莽苍，三江烟水接微茫。
横林虫镂无全叶，新雁风惊有断行。
神禹祠庭遗剑佩，先秦金石古文章。
一尊莫恨盘餐薄，终胜登楼忆故乡。
草堂春尽独坐寡营偶检东坡集见百步洪诗喜而次其韵
汪森（清代）

嫣红姹紫随逝波，春光一去如飞梭。嗒然隐几亦何事，强将诗飞空消磨。

舍傍隙地将一亩，乱石点缀差成坡。别有小池才数武，透泥出水浮新荷。

小僮汲绠煎茗熟，沸腾铛内翻千涡。方床梦后起消渴，满啜有同鼠饮河。

昨者薰风生薄暑，已寻刀尺裁轻罗。新栽花竹绕窗户，灌溉每思郭橐驼。

药栏藓砌多位置，蚁封蚓径殊委蛇。篱边一犬自眠路，梁间双燕犹营窠。

物情意态俱可适，兴到觅句能几何。书堂幽悄静如水，不闻邻曲夹呼呵。
拙句送通判学士正夫
彭汝砺（宋代）

山谷冥冥多雪霜，人情随处不悲凉。綵衣公独有老母，乔木我今思故乡。

行酒赋诗不忍别，登高临远便相望。故乡虽好莫留滞，日月其除行路长。
寄王人土
释今音（明代）

高歌每忆王昙首，羡尔清狂世所稀。看竹定寻何处宅，问禅应向远山归。

客来相访犹荒径，赋就孤吟尚褐衣。秋岳独期淩翮至，可堪重恋旧苔矶。
同邹侍讲诸公游长春宫故址四首 其四
王直（明代）

迅飙余霭收，宿雨众流溃。郁郁高原树，好鸟鸣相对。

农家喜暄节，荷锄理荒秽。昔者鸾鹤居，今为阡陌会。

池荷新叶小，园柳飞花碎。霞明清川曲，云度远天外。

景物良可怀，风咏夙所爱。瀛海浩无垠，沧洲竟安在？
列之将归温陵以诗告别因次韵送行二首 其一
李光（宋代）

相逢海上欲忘年，谁似君家父子贤。气比金茎吞沆瀣，文如岩壑带云烟。

追随里巷吾无伴，独步诗骚子有权。青紫他年应俯拾，定中何必问诸天。
颂十六首
释慧晖（宋代）

武帝功德人天果，圆觉无功真到心。
清净本然谁会得，碧萝深锁古山岑。
感遇十二首·其七
张九龄（唐代）

江南有丹橘，经冬犹绿林。
岂伊地气暖，自有岁寒心。
可以荐嘉地，奈何阻重深。
运命唯所遇，循环不可寻。
徒言树桃李，此木岂无阴。
和张秘监阁老献岁过蒋大拾遗因呈两省诸公并见示
权德舆（唐代）

二贤同载笔，久次入新年。焚草淹轻秩，藏书厌旧编。

竹风晴翠动，松雪瑞光鲜。庆赐行春令，从兹伫九迁。
卖花声·楼上久踟躇
张舜民（宋代）

楼上久踟躇。地远身孤。拟将憔悴吊三闾。自是长安日下影，流悴江湖。
烂醉且消除。不醉何如。又看暝色满平芜。试问寒沙新到雁，应有来书。
四祖赞
释道冲（宋代）

破头峰顶掩禅关，三却天书不下山。
究竟全无些气息，有何面目见龙颜。
论诗
戴复古（宋代）

飘零忧国杜陵老，感寓伤时陈子昂。
近日不闻秋鹤唳，乱蝉无数噪斜阳。
秋潮
华岩（清代）

龙君猎秋海，甲士三十万。控弦向西发，百怪咸走遁。

当空曳珠向，飙轮上下飞。后军击灵鼍，白马无人骑。

冰雪满天来，两岸殷其雷。吴云不得渡，越山渐欲摧。

忽如一匹练，并力细细裁。又如白芙蓉，朵朵当花开。

对此心骨爽，登舟驾兰桨。散发入中流，一啸千波响。

江色寒苍苍，疏林下夕阳。浩歌独归去，幽梦在龙堂。
和洪玉甫秘监荔枝三
苏籀（宋代）

林杪摘星陨，江干疑烧然。
香包浣花锦，冰质藐姑山。
巨擘纷璀璨，丁香吐妙妍。
唐亡倾国笑，何物免罹愆。
偈四首 其四
释天游（宋代）

晷运推移，日南长至。布裈不洗，无来换替。大小玉泉，无风浪起。

云岩路见不平，直下一锤粉碎。
再寄广文俞同年
虞俦（宋代）

有客传新句，呼儿整旧书。
劳生徒扰扰，不动只如如。
病瘧犹怜我，流行也到渠。
平生真莫逆，裹饭肯踌蹰。
送谈命周从龙
杨万里（宋代）

周子囊萤初学儒，学儒不就学星书。
五丸玉李无逃处，折得今年锥也无。
锄菜
徐孚远（明代）

久居此岛何为乎，恶溪之恶愚公愚。半亩稻田不可治，畦中种菜三百株。

晨夕桔槔那得濡。沾块之雨昨宵下，叶里抽茎生意殊。

烹菜沽酒卿自慰，西邻我友亦可呼。只今十载在泥涂，南云杳杳天路逋，我欲往从乏騊駼。
群珠碎伤吴帅潘元绍众妾作
陈基（元代）

绣纹刺绮春纤长，兰膏鬌鬓琼肌香。
芳年艳质媚花月，三三两两红鸳鸯。
翠靴踏云云帖妥，海棠露湿胭脂朵。
冶情纷作蝶恋春，新曲从翻玉连琐。
画堂银烛天沉沉，扬眉一笑轻千金。
明珠买得绿珠心，欲挥鱼肠扫妖彗。
主君勿疑心似醉，一宵痛击群珠碎。
门前铁骑嘶寒风，奇勋解使归元戎。
一雨
吴浚（宋代）

一雨千红尽，春风奈老何。
暝云含楚思，新涨动吴波。
天地端倪出，朝廷俊杰多。
马蹄江上路，吾意独蹉跎。
偈颂一百三十六首
释惟一（宋代）

琢雪雕冰，攒花簇锦。
邻义昭昭，友义炯炯。
扶人上树，推人下井。
劫石可消，此恨难殒。
自蒲赴湖早行作
晁补之（宋代）

小隐幽情薄宦身，五更骑马寿安尘。
春如流水行随客，晓与青山气逼人。
报国丹心千载事，对花霜鬓一番新。
秦吴绝域从来恨，我已能知莫问津。
贻从军行
储光羲（唐代）

取胜小非用，来朝明光殿。东平不足先，梦出凤林间。

梦还沧海阙，万里尽阴色。岂为我离别。马上吹笛起寒风，

道傍舞剑飞春雪。男儿悬弧非一日，君去成高节。
高士亭题壁 其一
彭士望（清代）

汉祚既倾覆，先生祠并荒。陆沉文献地，露坐水云傍。

委土形同弃，蒙苔骨更香。黄鹂独相吊，时一过斜阳。
次韵杨信仲见贻郊居二首
郭印（宋代）

野老樵夫作比闾，儒宫一亩亦安居。
浇愁剩买村前酒，引睡频拈架上书。
江近云烟长到户，人稀鸟鹊自驯除。
不才已分时流弃，犹幸能延长者车。
望长老峰
释今■（艹黾）（明代）

溪山云月古今同，长老何曾异别峰。突屼倚空青嶂外，峥嵘无别碧烟重。

石影自临松顶月，江声只接下方钟。亭亭晓夕惟瞻仰，举目群峦未易从。
因过张郎中识孙才翁教授时徐衡仲亦在坐成四韵送呈
张镃（宋代）

邂逅如相约，新交会旧知。轩窗浑未暑，宾主总能诗。

小草浮冰楮，初篁映锦葵。星郎风韵杀，我辈盍幽期。
过先稳端公旧第
张问陶（清代）

往事平津地望尊，只今车库亦无存。疲驴破帽长安道，谁识乌衣旧子孙。
鼓琴
陈继儒（明代）

老树槎牙匝涧生，弹琴树底月凄清。
有时弦到真悲处，古战场中蟋蟀声。
夏末野兴
陆游（宋代）

漠漠川云阖复开，天公试手挽秋回。
参差小市林边出，缥缈疏钟雨外来。
土塯饭香供晚饷，布帘字大卖新醅。
归舟自逐轻鸥去，不用城笳抵死催。
登{上巩下石}溪仙人岩
郑厚（宋代）

短帽依然九日风，岩头的的问仙翁。
神仙料不私将橘，乞与陈黄方薛公。
简陈汉卿郎官
吴克恭（元代）

荒土城边草树邻，荷君诗语数相亲。交游岂谓寻常辈，耆旧都无四五人。

才比阮生谁放旷，赋传庾信最清新。愁深江燕衔泥急，偶污床书不忍嗔。
谒金门
赵师侠（宋代）

风雨半。春锁绿杨深院。幕浪不翻香穗卷。轻寒闲便面。

归兴新翻不浅。勾引闲愁撩乱。一枕春酲谁与管。晓莺惊梦断。
寄吴荆溪大监
释元肇（宋代）

水心铭未立，属望在荆溪。一字如山重，何人落笔题。

昌黎悬斗柄，皇甫接天梯。草木无情者，垂垂露泣低。
作书寄王晋卿忽忆前年寒食北城之游走笔为此
苏轼（宋代）

北城寒食烟火微，落花蝴蝶作团飞。
王孙出游乐忘归，门前骢马紫金鞿。
吹笙帐底烟霏霏，行人举头谁敢睎。
扣门狂客君不麾，更遣倾城出翠帏。
书生老眼省见稀，画图但觉周昉肥。
别来春物已再菲，西望不见红日围。
何时东山歌采薇，把盏一听金缕衣。
雾重 其一
屈大均（明代）

雾重知风起，明应三日寒。地侵霜气湿，天入雪云乾。

服饵贫来少，衣裳老去单。梅花今手植，可得廿年看。
走笔答程泰之以简问莲社事
周必大（宋代）

杏坛俨雅犹难考，莲社荒唐孰肯知。
好把钟山为儆鉴，瞿聃留作晚年师。
早行二绝
葛立方（宋代）

屈指云程路尚赊，脂车秣马闹栖鸦。
梦魂正入无何有，谁首长钩恼睡蛇。
句
司马光（宋代）

藏阄新度腊，习舞竞裁衣。
送王同年殿丞知鄞县
刘攽（宋代）

结爱愧同年，君先予著鞭。稍迁钩盾省，历试武城弦。

越岭霞明日，南溟水浸天。微官等不遂，欲治子猷船。
寄龚深父给事
陆佃（宋代）

往岁手曾携，穿云路欲迷。蓬莱风引近，灵鹫月飞低。

昼永棋相对，春深鸟自啼。别来真约在，何事少书题。
句容风雨不止次韵答夏景升正郎
王缜（明代）

冬雨连宵又彻明，冥冥天意未开晴。游丝结阵巡檐落，银竹摇风傍砌生。

声乱柝鱼惊旅梦，湿欺谯鼓断残更。仰天欲借冯夷力，一洗浮云万象清。
和杨龙图芦雁屏
蔡襄（宋代）

何事高堂秋思生，野芦寒雁画工精。
风前挺立孤根老，云外相从去意轻。
不似丹青能借色，若逢霜月定闻声。
研桑心术都无取，回望江乡计未成。
潘居士挽词
林季仲（宋代）

君家多隐德，自昔赋閒居。
不用毛锥子，甘乘下泽车。
李衡千树橘，范琰一园蔬。
夫妇仍同穴，乱离谁似渠。
见梁检法书怀八绝句于广文尉曹处次韵
赵蕃（宋代）

山行难得上天梯，舟泛还忧水路迷。
忆我故栖何许在，玉为山下是冰溪。
句
谌祜（宋代）

楚草泽深陈胜在，秦瓜地旷邵平閒。
颂古九十八首
释印肃（宋代）

彻见无私欲度人，如张罗网罩飞禽。
千万之中不得一，好申供养老婆心。
读《史记》四十首 其十五 相君背
张晋（清代）

武涉已去，蒯通乃前，相君之背，贵不贵言。君不见，种蠡张陈事贵哀，时乎时乎不再来。

勇略震主身必危，足下持此将安归。策士逞雄辨，那论汉与楚。

谁识王孙不背恩，蒯通竟以佯狂去。高鸟尽，良弓藏，猛士何劳守四方。

钟室奇冤亦天意，此时悔不用通计。
十一月朔与钱国辅江门观涨
陆深（明代）

水槛漂垂钓，江门不掩风。望穷东海若，身拟烂银宫。

浴日中流急，浮天一苇通。鱼龙吾得免，消息任虚空。
筠州州宅双莲
苏辙（宋代）

绿盖红房共一池，一双游女巧追随。镜中比并新妆后，风际携扶欲舞时。

露蕊暗开香自倍，霜蓬渐老折犹疑。殷勤画手传真态，道院生绡数幅垂。
贺孙稻楼得子
缪九畴（清代）

桑竹垂馀荫，洪柯百万寻。得欢当作乐，有子不留金。

促席延故老，清歌畅高音。此中有真意，聊用忘华簪。
插秧歌
周紫芝（宋代）

田中水满风凄凄，青秧没垄村路迷。家家趁水秧稻畦，共唱俚歌声调齐。

树头幽鸟声剥啄，半雨半晴云漠漠。五白草斑谁敢闲，农夫饷田翁自作。

去年两经群盗来，妇儿垂泣翁更哀。蚕丛烧尽不成茧，陵陂宿麦无根荄。

今年插秧忧夏旱，旱得雨时兵复乱。官军捕贼何时平，处处村村闻鼓声。
和迟田舍杂诗九首 其四
苏辙（宋代）

至人竟安在，陶铸皆秕糠。世俗那得知，楚楚事冠裳。

方醉狂正作，吾语未可庄。天定能胜人，更看熟黄粱。
题国直先伯祖海潮赋后
吴龙翰（宋代）

银山突兀苍海头，夜半鼓噪万貔貅。
争雄角力转坤轴，旋磨尘貔偕浮沤。
朝朝暮暮自消长，谁言于此随海鰌。
鸱革裹尸已尘土，未必怒怨卒未休。
看公立论屈前辈，笔端有力挽万牛。
孤峰绝崖气象古，亦复粲粲珊瑚钩。
分明掘见阴阳根，判断造化之深幽。
玄机发泄天帝嗔，此文正恐雷霆收。
不然亦似画鸟迹，长夜鬼哭声啾啾。
公自骑鲸去不返，满江明月芦花秋。
丁酉元日年七十一 其二
方回（元代）

扶胥湾口铁山头，汗漫空为万里游。一第仅如晁济北，万诗堪继陆严州。

可用老扶灵寿杖，也曾亲到结邻楼。馀生无所求于世，今世何人识故侯。
野眺
顾禧（宋代）

乱世功名易，幽人愧素餐。
草深迷乳兔，弓燥泣飞鸾。
燐火排窗入，溪声带雨寒。
行吟殊足乐，回首羡弹冠。
桂枝香（丙子送李倅东归）
詹玉（宋代）

沈云别浦。又何苦扁舟，青衫尘上。客里相逢，洒洒舌端飞雨。只今便把如伊吕。是当年、渔翁樵父。少知音者，苍烟吾社，白鸥吾侣。

是如此英雄辛苦。知从前、几个适齐去鲁。一剑西风，大海鱼龙掀舞。自来多被清谈误。把刘琨、埋没千古。扣舷一笑，夕阳西下，大江东去。
寻裴处士
孟郊（唐代）

涉水更登陆，所向皆清真。寒草不藏径，灵峰知有人。

悠哉炼金不，独与烟霞亲。曾是欲轻举，谁言空隐沦。

远心寄白月，华发回青春。对此钦胜事，胡为劳我身。
鹧鸪天
冯恺章（明代）

小阁沉沉闭麝烟，楝花风过画帘前。弄晴弱柳垂金缕，贴水新帘撒翠钱。

闲伫久，只耽眠，愁怀懒托十三弦。困人天气无聊景，风送残红落枕边。
迎亲来毕幼妹之嫁久雨稽阻思望而作一首
韦骧（宋代）

江南二月尚春寒，千里安舆冒险艰。远想长岐同积雨，不知今险过何山。

出迎应喜诸孙慧，奉寿须惊两鬓班。从此莫轻离膝下，茹蔬坚乞侍高閒。
閒居杂咏三十二首·足
陈淳（宋代）

足所以司履，所履必正道。
邪径谨勿由，由之为躃跛。
送杨瓘雁门省亲二首
黄庭坚（宋代）

蜀客出衰世，独升邹鲁堂。
蚊虻观得失，虎豹擅文章。
吾子已强学，草玄宜不忘。
江河须畎浍，松柏要冰霜。
马策路千里，雁门书数行。
旨甘君有妇，尺璧爱分光。
汪节夫解官东归赋此赠行
程洵（宋代）

积潦卷洪落，秋容媚郊坰。登高望长陌，念君将有行。

君生盛德后，家世多簪缨。尚书望最重，当代推名卿。

几年卧东山，属望劳苍生。天亦阴相之，芝兰满阶庭。

君子尤可人，少日负俊声。曼倩聊玩世，子真岂求名。

一官姑自慰，三岁俄终更。我从韩溪来，挽袂仍班荆。

殷勤故旧意，丁宁离别情。圣门虽高远，心地当恢宏。

笃敬己可克，致知义方精。造次勤钻仰，从容自规绳。

他时立朝右，风节弥坚贞。江湖秋多风，归途眼增明。

引首看高举，毋辞事遐征。
秋日寄题郑监湖上亭三首 其二
杜甫（唐代）

新作湖边宅，还闻宾客过。自须开竹径，谁道避云萝。

官序潘生拙，才名贾傅多。舍舟应转地，邻接意如何。
明叔惠示二颂
黄庭坚（宋代）

平生讨经论，苦行峻廉隅。
伪契已无分，买山云自如。
身为廊庙宰，梦作种田夫。
欲辨身兼梦，还如鼓与桴。
次韵四弟以道十二弟叔与法王唱和兼示无斁弟二首 其二
晁补之（宋代）

吾人伯仲间，一语可物色。气自寡所谐，穷乃足所历。

家风藐五世，不肯适人适。意行无险易，又跣不著屐。

文词如苦李，惨腹人莫食。犹矜不传妙，坐恐儿曹得。

学怜新又新，老奈日复日。伯以最恬愉，何由采之出。

无斁能寡言，犹堪谢前识。叔与气尚豪，支颐视屋极。

斯文恶表襮，枯鱼戒所忽。应如鲁宫籀，藏壁俟其坼。
视田五首赠八弟无斁
晁补之（宋代）

苏秦不愿印，乃在二顷田。
东皋五十亩，力薄荆杞填。
择高种苜蓿，不湿牛口涎。
拙计安足为，朝往而暮旋。
慧聚杂题 又依朱秀才韵
李乘（宋代）

金阙山头辟一轩，轩閒身世两超然。阶临霭霭张公市，檐接青青广乐天。

风聒近林容虎啸，雨腥低洞有龙眠。坐看起处分明甚，不羡王维到水边。
酬张秘书因寄马赠诗
裴度（唐代）

满城驰逐皆求马，古寺闲行独与君。代步本惭非逸足，

缘情何与枉高文。若逢佳丽从将换，莫共驽骀角出群。

飞控著鞭能顾我，当时王粲亦从军。
七夕永叔内翰遗郑州新酒言值内直不暇相邀
梅尧臣（宋代）

诘朝持郑酝，向夕望星津。
俗意愿添巧，古心思变淳。
予穷少陵老，公似谪仙人。
独对金鸾月，宫词付小臣。
颂古四十四首
释法泰（宋代）

宗师垂手贵天真，肯事雕虫篆刻新。
只向平田浅草处，等闲推出玉麒麟。
闻再幸梁洋
韦庄（唐代）

才喜中原息战鼙，又闻天子幸巴西。延烧魏阙非关燕，

大狩陈仓不为鸡。兴庆玉龙寒自跃，昭陵石马夜空嘶。

遥思万里行宫梦，太白山前月欲低。
李息斋平章画著色竹御屏
张昱（元代）

此君有逸韵，翠佩而长裾。遭彼列仙人，授以鸿爪书。

把玩犹未列，倏焉淩空虚。化为九凤雏，其声杂笙竽。

煌煌蓟丘公，描写登画图。丹青照屏帷，如对古丈夫。

乃知庙堂上，一日不可无。至今伶伦氏，见之为踟蹰。
上巳
赵公豫（宋代）

芜城逢上巳，散步答年光。北郭垂杨媚，西郊碧草芳。

人皆趋靡丽，我独恋春阳。更爱双飞燕，翩翩语画梁。
江北纪行十六绝 其七 和州观
张吉（明代）

百年塞马嘶华月，南下天兵驻此滨。椎髻扫除施冕弁，江津莫错比河津。
依韵和欧阳永叔同游近郊
梅尧臣（宋代）

洛水桥边春已回，柳条匆蒨眼初开。
无人拾翠过幽渚，有客寻芳上古台。
林邃珍禽时一啭，酒酣红日未西颓。
知君最是怜风物，更约偷闲取次来。
兄弟同登进士
吴元（宋代）

勒马江边问玉京，百花头上占梅英。
云霄万里开鹏路，诗乐三章奏鹿鸣。
拂剑笑谈天下事，担簦慷慨日边行。
吴公兄弟谁先后，此事君王合与评。
赠守安诗
蒋伟（清代）

高卧沧江有逸民，夷犹养得百年身。青山白水自邻里，霁月光风共主宾。

醒眼看人浑弄拙，素心随份独全真。悠然一段安闲意，疑是羲皇以上人。
沁园春·竹焉美哉
严参（宋代）

竹焉美哉，爱竹者谁，曰君子欤。向佳山水处，筑宫一亩，好风烟里，种玉千馀。朝引轻霏，夕延凉月，此外尘埃一点无。须知道，有乐其乐者，吾爱吾庐。竹之清也何如。应料得诗人清矣乎。况满庭秀色，对拈彩笔，半窗凉影，伴读残书。休说龙吟，莫言凤啸，且道高标谁胜渠。君试看，正绕坡云气，似渭川图。
月香亭主人送似牡丹座客作芍药品题 其二
徐鹿卿（宋代）

玉容当配水仙王，压尽群花不敢香。昼困未苏酣宿雨，也疑汤饼试何郎。
青衫湿 申江感旧
薛时雨（清代）

申江水涨胭脂腻，春在个侬家。琼枝璧月，朝朝暮暮，占尽繁华。

彩云一散珠帘放，燕青粉栖鸦。梦中锦瑟，怀中锦字，都是虚花。
莲亭
朱景玄（唐代）

回塘最幽处，拍水小亭开。莫怪阑干湿，夜宿来。
江雨轩
史谨（明代）

江云惨淡江树黑，殷殷雷声震蛟室。老龙怒挟风雨来，恍若骊珠散空碧。

已知凉气入桃笙，不觉秋声起芦荻。渔艇纵横木叶飞，雪山巃嵷银涛立。

鼋鼍出没吼烟雾，鸿雁离披立沙碛。轩中美人惊梦回，画思诗情满胸臆。

欲赋阳台朝暮情，当用子美春秋笔。须臾风定雨乍息，自倚阑干观八极。

江南江北若混沌，金山焦山如水黑。米老难移书画船，志和不弄烟波笛。

我寻酒伴扣柴门，落红满地无行迹。
残句：琳瑯触目路人惊
黄庭坚（宋代）

琳瑯触目路人惊。
观小儿瓮戏
李流谦（宋代）

五岁小儿初学涉，绝艺亦知天所赋。
想见九牛可倒曳，已堪赤手擒猛虎。
向来瓮戏真伟观，傥非目击嗤浪语。
器小犹须百斤重，兵以壮夫端恐仆。
笑谈牛取两足上，电转风旋疾如许。
便令百试百不失，父兄从傍亦矜诩。
市人骇叹俱失声，我自平生未曾睹。
武阳盛气盖全燕，寄区狡谋踣二虏。
论年固已一倍长，此儿谁肯哙等伍。
虎变鹰扬看异时，经营一饱常细事。
世人禀赋有特异，常理未可求其故。
相秦童子才毁齿，说项郎君方断乳。
拜归怀中笑橘堕，群戏道傍知李苦。
登门已解叙通家，对客颇能嗔字父。
劾鼠狱词老吏服，汗简清规乃翁沮。
卓识有此更惊人，彼以力称吾未与。
行行三十成何事，但耗太仓如雀鼠。
怃然自笔仍自怜，强说功名在迟暮。
人言速成当不久，如我定应千万寿。
舟中晚眺二首
白玉蟾（宋代）

小立船仓揭起篷，晚来帆福饱西风。
望他鸿雁一双去，过了峰峦千万重。
墨君十咏·舞月
王铚（宋代）

江楼月下夜闻歌，不奈忠州刺史何。
轻袅腰肢更清峭，柳枝何似竹枝欧。
秋夜吟赠别信臣士畴二同馆
黄佐（明代）

霜清月皎南雁翔，海怀霞想驰故乡。登舻浩歌秋夜长，鸣琴击筑飞玉觞。

葭下紫鳞低复昂，踟蹰执手上河梁，临伊望洛回中肠。

与子同裯星岁多，猎精守玄栖禁坡。龙骥翼翼金盘陀，越阡度陌相经过，笑谈如天悬九河。

骞鹏舞凤鸣蛟鼍，宿昔之乐今则那。南箕北斗光有烂，别子良易会日难。

自从委佩辞鹓鸾，建我藩辅命自天。扬灵击汰逾江山，绿水浩浩云漫漫，岁月婉晚多苦颜。

长河有洲山有薇，我徂于征忘渴饥，倚门何叹叹式微。

紫燕踏云天上归，弹冠振缨志莫违。我且与子娱春晖，临岐赍咨何所为。
酬和知府李殿院见访之什往来不休因成四首
魏野（宋代）

使君悮访乐郊民，顾我何由得暂亲。
茜旆动驱千百骑，茅亭才著两三人。
旋烧陆羽烹茶鼎，忙换陶潜漉酒巾。
可爱水边松竹上，数朝犹自有香尘。
鹧鸪天（为老母寿）
张孝祥（宋代）

阿母蟠桃不记春。长沙星里寿星明。金花罗纸新裁诏，贝叶旁行别授经。

同犬子，祝龟龄。天教二老鬓长青。明年今日称觞处，更有孙枝满谢庭。
力疾马上走笔
司空图（唐代）

酿黍长添不尽杯，只忧花尽客空回。

垂杨且为晴遮日，留遇重阳即放开。
秋夜纪怀
陆游（宋代）

瞿昙起西域，老氏奋中州。
谈理一家说，蠹民千载忧。
横流当有自，独立岂相仇。
垂世诗书在，儿童勿外求。
送述古彭大年真人
张翥（元代）

袖有神方炼紫荷，几年璚箓著功多。仙人海上骑黄鹤，道士山中认白骡。

枣木斗盘藏霹雳，杨枝瓶水洒天河。只应小阅开皇劫，一剑秋空处处过。
春晚舟行三首
李弥逊（宋代）

病眼看花似梦中，可堪红紫半成空。
一年三月春馀几，枕上那闻昨夜风。
和子瞻题风水洞
苏辙（宋代）

风送江湖满洞天，洞门可听人无缘。
土囊郁怒声初散，石齿聱牙势未前。
乐奏洞庭真跌宕，歌传帝所亦清便。
何人隐汭观遗韵，重使颜成问嗒然。
观音赞 其三
释如净（宋代）

心尘脱落开岩洞，自性圆通俨绀容。天子敬，龙之恭，不以为喜安然中。

咦，更荐海涛翻黑风。
清远江峡山寺
张说（唐代）

流落经荒外，逍遥此梵宫。云峰吐月白，石壁淡烟红。

宝塔灵仙涌，悬龛造化功。天香涵竹气，虚呗引松风。

檐牖飞花入，廊房激水通。猿鸣知谷静，鱼戏辨江空。

静默将何贵，惟应心境同。
赠张之才
贺铸（宋代）

夙龄垂耳慕飞黄，晚岁相逢两漫郎。
浼我青衫奈尘土，误君白首坐文章。
折腰仅厌米五斗，满腹莫骄钱一囊。
多病劳生余有几，买山筑室愿邻墙。
秋思
李白（唐代）

春阳如昨日，碧树鸣黄鹂。
芜然蕙草暮，飒尔凉风吹。
天秋木叶下，月冷莎鸡悲。
坐愁群芳歇，白露凋华滋。
读退之集
宋祁（宋代）

素瑟朱家古韵长，有谁流水辨汤汤。
东家学嗜蒲葅味，蹙頞三年试敢尝。
晨起趋省
朱自牧（元代）

邻鸡一鸣仆再呼，三星已在东南隅。霜风绕屋伺我出，布衾尚欲留须臾。

才疏性懒真勉强，饥寒见迫谁能逋。山灵笑我真有谓，能使我庾如陵乎。
拜宣武墓诗 其一
顾恺之（魏晋）

山崩溟海竭，鱼鸟将何依。
夜坐怀王守信守信病久不出
孙绪（明代）

棋边久不见王生，月色虫声满户庭。杜老有情怜日暮，陶潜无酒怨云停。

雄谈已爽年前约，霜疢空閒肘后经。安得对床同听雨，汉阴亭上一灯青。
南山
佚名（先秦）

南山崔崔，雄狐绥绥。鲁道有荡，齐子由归。既曰归止，曷又怀止？
葛屦五两，冠緌双止。鲁道有荡，齐子庸止。既曰庸止，曷又从止？
蓺麻如之何？衡从其亩。取妻如之何？必告父母。既曰告止，曷又鞫止？
析薪如之何？匪斧不克。取妻如之何？匪媒不得。既曰得止，曷又极止？
风入松 宋徽宗琴名松风
况周颐（清代）

北来征雁带魂消。夕吹咽寒涛。太清楼畔鶤弦涩，空回首、仙乐层霄。

旧谱水云舟夜，新声国宝湖桥。

杏花词事剪冰绡。遗恨付桐焦。音官大晟飘零后，风和雨、送尽云韶。

今古人天悽籁，霓裳一例蓬蒿。
六月吟
龚宗元（宋代）

曦轮猎野枯杉松，火焚泰华云如峰。
天地炉中赤烟起，江湖煦如烹鱼龙。
生狞渴兽唇焦断，峻翮无声落晴汉。
饥民逃生不逃热，血迸背皮流若汗。
玉宇清宫彻罗绮，渴嚼冰壶森贝齿。
炎风隔断真珠帘，池口金龙吐寒水。
象床珍簟凝流波，琼楼待月微酣歌。
王孙昼夜纵娱乐，不知苦热还如何。
丽江从教日记
徐霞客（明代）

初九日，大把事复捧礼仪来致谢，酬校书之役也。铁皮褥一，黄金四两。再以书求修鸡山志，并恳明日为其四子校文木家院，然后出关。院有山茶甚巨，以此当折柳也。余许之。是日仍未霁，复憩通事楼。

其俗新正重祭天之礼。自元旦至元宵后二十日，数举方止。每一处祭后，大把事设燕燕木公。每轮一番，其家好事者费千余金，以有金壶八宝之献也。

其地田亩，三年种禾一番。本年种禾，次年即种豆菜之类，第三年则停而不种。又次年，乃复种禾。

其地土人皆为麽些。国初汉人之戍此者，今皆从其俗矣。盖国初亦为军民府，而今则不复知有军也。止分官、民二姓，官姓木，初俱姓麦，自汉至国初。太祖乃易为木。民姓和，无他姓者。其北即为古宗。古宗之北，即为吐蕃。其习俗各异云。

古宗北境雨少而止有雪，绝无雷声。其人南来者，至丽郡乃闻雷，以为异。

丽郡北，忠甸之路有北岩，高阔皆三丈，崖石白色而东向。当初日东升，人穿彩服至其下，则满崖浮彩腾跃，焕然夺目，而红色尤为鲜丽，若镜之流光，霞之幻影。日高则不复然矣。

初十日，晨餐后，大把事复来候往木家院。通事具骑，而大把事忽去，久待不至，乃行。东向半里，街转南北，北去乃象眠山南垂，通安州治所托，南去乃大道。半里，过东桥，于是循溪南岸东南行。三里，有柳两三株，在路右塍间，是为土人送行之地。其北有坞，东北辟甚遥。盖雪山之支，东垂南下者两重，初为翠屏、象眠，与解脱、十和一夹而成白沙坞；再为吴烈东山，与翠屏、象眠再夹而成此坞，其北入与白沙等。其北度脊处，即金沙江逼雪山之麓而东者。东山之外，则江流南转矣。脊南即此坞，中有溪自东山出，灌溉田畴更广。由此坞东北逾脊渡江，即香罗之道也。坞中溪东南与玉河会于三生桥之东，又有水西南自文笔山沿南山而东转，随东圆冈之下，经三生桥而东与二水会，于是三水合而成漾共江之源焉。东员冈者，为丽郡东南第一重锁钥。盖有大脊自西来，穹为木家院后高峰大脊，从此南趋鹤庆。其东下者为邱塘关，其东北下者，环转而为此冈，直逼东山之麓，束三水为一，沿东山南下而出邱塘东峡，自七和、冯密而达鹤庆。冈首回环向郡，南山之溪经其下，巩桥度之，曰三生桥。桥北有二坊，两三家为守者。自柳塘至此，又五里矣。其北皆良畴，而南则登坡焉。一里，升坡之巅，平行其上。右俯其坡内抱，下辟平坞，直北接郡治，眺其坡，斜削东下，与东山夹溪南流。坡间每有村庐，就洼傍坎，桃花柳色，罨映高下。三里，稍下就洼，有水成痕，自西而东下于溪。又南逾一坡，度板桥而南，则木家院在是矣。

先是途中屡有飞骑南行，盖木公先使其子至院待余，而又屡令人来，示其款接之礼也。途中与通事者辄唧唧语，余不之省。比余至，而大把事已先至矣，迎入门。其门南向甚敞，前有大石狮，四面墙垣之外，俱巨木参霄。甫入，四君出迎，入门两重，厅事亦敞。从其右又入内厅，乃拜座进茶。即揖入西侧门，搭松棚于西庑之前，下藉以松毛，以示重礼也。大把事设二卓，坐定，即献纸笔，袖中出一小封，曰：“家主以郎君新进诸生，虽事笔砚，而此中无名师，未窥中原文脉，求为赐教一篇，使知所法程，以为终身佩服。”余颔之。拆其封，乃木公求余作文，并为其子斧正。书后写一题曰：“雅颂各得其所。”余与四君，即就座拈毫，二把事退候阶下。下午，文各就。余阅其作，颇清亮。二把事复以主命求细为批阅。余将为举笔，二把事曰：“馁久矣，请少迟之。后有茶花，为南中之冠，请往一观而就席。”盖其主命也，余乃从之。由其右转过一厅，左有巨楼，楼前茶树，盘荫数亩，高与楼齐。其本径尺者三四株丛起，四旁萎蕤下覆甚密，不能中窥。其花尚未全舒，止数十朵，高缀丛叶中，虽大而不能近觑。且花少叶盛，未见灿烂之妙，若待月终，便成火树霞林，惜此间地寒，花较迟也。把事言，此树植与老把事年相似，屈指六十余。余初疑为数百年物，而岂知气机发旺，其妙如此。已还松棚，则设席已就。四君献款，复有红毡、丽锁之惠。二把事亦设席坐阶下，每献酒则趋而上焉。四君年二十余，修皙清俊，不似边陲之产，而语言清辨可听，威仪动荡，悉不失其节。为余言北崖红映之异。时余欲由九和趋剑川，四君言：“此道虽险而实近，但此时徙诸出豆者在此，死秽之气相闻，而路亦绝行人，不若从鹤庆便。”肴味中有柔猪、牦牛舌，俱为余言之，缕缕可听。柔猪乃五六斤小猪，以米饭喂成者，其骨俱柔脆，全体炙之，乃切片以食。牦牛舌似猪舌而大，甘脆有异味。惜余时已醉饱，不能多尝也。因为余言，其地多牦牛，尾大而有力，亦能负重，北地山中人，无田可耕，惟纳牦牛银为税。盖鹤庆以北多牦牛，顺宁以南多象，南北各有一异兽，惟中隔大理一郡，西抵永昌、腾越，其西渐狭，中皆人民，而异兽各不一产。腾越之西，则有红毛野人，是亦人中之牦、象也。抵暮乃散。二把事领余文去，以四君文畀余，曰：“灯下乞细为削抹，明晨欲早呈主人也。”余颔之。四君送余出大门，亦驰还郡治，仍以骑令通事送余。东南二里，宿村氓家。余挑灯评文，就卧其西庑。
次韵孔四著作早行
黄庭坚（宋代）

弃置锄犁就车马，从来计出古人下。
尘埃好在三尺桐，不疑万世期子野。
明经使者著书郎，风雨乘馹忘夙夜。
回车过门问无恙，何意深巷勤长者。
圣师之後盖多贤，领略世故有余暇。
白面长身虽不见，好古发愤尚类也。
自然身如警露鹤，每先鸣鸡整初驾。
北行河决所至郡，肃肃王命哀鳏寡。
力排滹沱避城郭，深泽疲民且田舍。
贾生三策藏胸中，羿矢百中不虚舍。
行归定拜关内侯，但赐黄金恐非价。
孤山路
释居简（宋代）

截水开平地，浮天界碧空。有云分越镜，无柳似吴虹。

菱棹阑干外，荷花鉴影中。断桥吟不尽，行过御沟东。
同皇甫冉赴官，留别灵一上人
李嘉祐（唐代）

法许庐山远，诗传休上人。独归双树宿，静与百花亲。

对物虽留兴，观空已悟身。能令折腰客，遥赏竹房春。
次韵王司户梅花五绝下得用古人意及比妇人玉
王之望（宋代）

牢落天涯邂逅逢，清愁幽恨与谁同。
故园肠断三千里，客裹看花岁又穷。
掬水月在手
林希逸（宋代）

水下元无月，江澄别有天。凝眸欣浩浩，在手掬娟娟。

桂魄方留影，荷衣试弄泉。正看波底样，俄入掌中圆。

太白狂应揽，知章醉欲眠。我知光可汲，便拟拍洪肩。
题海鹤
华镇（宋代）

仙禽西过万年枝，人道飞鸣是路岐。几向静中陪振鹭，也曾高处见长离。

共知天上闻声韵，直羡风前刷羽仪。好与便随行缀去，舞韶应自有嘉时。
庆元二年恭上太皇太后皇太后太上皇帝太上皇
佚名（隋代）

夏典稽瑞，禹玉含淳。
追琢有章，温润孔纯。
圣底于安，寿绵于仁。
太上立德，自天其申。
送才元长乐倅
苏籀（宋代）

东省西台除吏目，轶才勿谓得途赊。
孰云相贰徒劳职，政恐东南弗复加。
常衮颁宣礼翘秀，仲翔好事走幽遐。
口占十吏传州檄，指画千条靖海涯。
榕木覆街飞皂盖，荔园供饷赫凝霞。
政平讼简清如水，能赋登高墨似鸦。
咻彼夷音姑洛咏，归来越橐换吴娃。
抠衣岑范钦高致，谈舌澜翻泼贡茶。
和题富沙庙
赵希逢（宋代）

瞬息鳞鳞万瓦空，伊谁叱驭半空中。
郁攸饮气收残焰，群祀甘心处下风。
坤转乾旋神有□，离居坎上水无功。
乞灵可日趋祠下，借助青霄作凤冲。
颂古一百首
释智愚（宋代）

烟暖土膏民气动，一犁新雨破春耕。
郊原眇眇青无际，野草闲花次第生。
十二月一日亡儿附主于祠
沈周（明代）

悲伤未辍泪，又及免丧期。碌碌有穷日，冥冥无尽时。

破家支老力，瘦骨裹空皮。以汝附祖食，幽魂安可知。
苍梧谣 其四 周生意有所惑，作此戏之
梁德绳（清代）

愁。整日无言独倚楼。月如钩，寂寞似寒秋。
宿坛石驿六首 其二
韦骧（宋代）

山馆萧条冷似冰，黄昏四壁但蛩声。无端更恶飞萤点，强起前檐斗月明。
祝英台近（次韵前人咏盘莲）
陈著（宋代）

小盆池，新压藕，翠盖已擎雨。巧弄红妆，明艳便能许。自怜华发萧萧，风流无分，醉时眼、何妨偷觑。

黯然伫。回首今是何时，逢花笑还语。梦里西湖，双落泪如缕。斜阳十里烟芜，六桥风浪，有谁掉、采莲舟去。
呈潘潭州十首
赵蕃（宋代）

臂膝真成具老形，每逢趋走叹伶仃。
故园松菊幸亡恙，何日扶藜得屡经。
偶书五首
司空图（唐代）

衰谢当何忏，惟应悔壮图。磬声花外远，人影塔前孤。

色变莺雏长，竿齐笋箨垂。白头身偶在，清夏景还移。

蜀妓轻成妙，吴娃狎共纤。晚妆留拜月，卷上水精帘。

独步荒郊暮，沉思远墅幽。平生多少事，弹指一时休。

掩谤知迎吠，欺心见强颜。有名人易困，无契债难还。
待物吟
邵雍（宋代）

待物莫如诚，诚真天下行。
物情无远近，天道自分明。
义理须宜顾，才能不用矜。
世间闲缘饰，到了是虚名。
送徐正时之官赣州四首
曹勋（宋代）

君以高标比太阿，方将试用倚无何。
肯来访我松筠里，踏遍崇冈与断坡。
楼台
袁棠（清代）

楼台缥缈树周遮，小径蘼芜一道斜。春色重门深锁住，不知开过几番花。
涵碧堂
佚名（宋代）

方塘纳霁景，一碧共晴寒。
龟鱼桥不隔，霞鹜镇相看。
其谁领胜解，结束小阑干。
微波坐来息，人意亦平宽。
挽卓生甫二首
陈著（宋代）

风雨潇潇境，山林落落姿。
安贫清似玉，嗜学古如饴。
世事两颦送，古心诸老知。
家庭多手泽，幸有宁馨儿。
夏初湖村杂题
陆游（宋代）

门巷萧条长绿苔，经旬清坐罢传杯。
麴生风味那忘得，少待吾家芍药开。
十月二十二日晚 其三
张耒（宋代）

蓬荜无奥处，北风利戈鋋。空炉有微火，且复与周旋。

酒隐柴桑叟，醉吟渭上贤。二士忽已远，遗风载陈编。
绣观音
章甫（宋代）

蜀人多巧思，组绣用功深。
生绡三尺余，成此观世音。
慈悲欢喜容，如出旃檀林。
莲花随步武，缨络缦衣襟。
手中杨柳枝，时布慈云阴。
誓度诸有情，能以音声寻。
由茲善幻力，使我生恭钦。
仰瞻大自在，本以一寸针。
众生与诸佛，其实同此心。
愿学闻思修，苦海脱浮沉。
雨窗即事
顾逢（宋代）

羞将铁砚磨，万事总谈何。
断酒除狂兴，看书起睡魔。
霜林秋色惨，山馆雨声多。
安得乘渔艇，空江挂绿蓑。
山居杂诗九十首 其三十七
曹勋（宋代）

小庵筑桐柏，宛在艮山位。数峰直远目，一水绕右地。

门径连主山，松篁接空翠。贵客下北阙，喜话卜邻计。
偈颂一百四十一首
释师范（宋代）

万木惊霜风，千林著秋色。
堪笑寒山子，到处觅不得。
乐天偶眠诗
卢贞（唐代）

放杯书桉上，枕臂火炉前。
清平乐 磁州晓起见床头积雪
黄永（清代）

霏霏春云，夜半床头积。天女怪君春梦热，碾碎玉花轻掷。

晓来对影盘桓。无聊犹倚阑干。谁是联吟谢女，居然高卧袁安。
跋汪省干诗卷二首
杨万里（宋代）

自古诗人太瘦生，可怜辛苦选虚名。
诗家杂压君知麽，压尽三公况九卿。
杂曲歌辞 其二
李白（唐代）

大道如青天，我独不得出。羞逐长安社中儿，赤鸡白狗赌梨栗。

弹剑作歌奏苦声，曳裾王门不称情。淮阴市井笑韩信，汉朝公卿忌贾生。

君不见昔时燕家重郭隗，拥彗折腰无嫌猜。

剧辛乐毅感恩分，输肝剖胆效英才。昭王白骨萦蔓草，谁人更扫黄金台。

行路难，归去来。
经华阴时当腊月十八日忽忆唐人腊尽促归心行人及华阴之句字字凑合遂逐字成十绝 其五
邓云霄（明代）

岁月更新旧，川途阅古今。往来车马客，枉用百年心。
和许尉小洞庭韵
王炎（宋代）

少时耕钓为生涯，早知臭腐空神奇。
一丘一壑有佳处，人弃我取如拾遗。
晚将数雏就斗食，非愿厚禄多如茨。
山林习气今尚在，前身疑是王献之。
君王垂拱似虞夏，朝野多暇时雍熙。
公庭日晡鸟鹜散，屐齿小穿山径蹊。
隐仙一见即首肯，百钟索酒倾琉璃。
湖山亦为开画笥，烟霏空翠俱熹微。
幼舆风度极洒洒，计然策画徒规规。
苍松奋鬣倚风啸，候雁张羽粘天飞。
君山洞庭日在眼，不复引领巴丘西。
急呼泓颍共着语，境胜颇与诗相宜。
诗成却忆梅子真，乌用一官黄绶为。
江头谁是吹笛叟，为公度此琼瑶词。
唤起群龙出平湖，属渠扶柂从东归。
怀安养
释文珦（宋代）

惟吾与西佛，天性本相关。
怊怅迷方久，浮沉苦海间。
三心终不退，上辈必容攀。
慈念应尤切，提携早共还。
岁莫口号二绝
苏辙（宋代）

六十年来又七年，眼昏头白意茫然。
逢人欲说平生旧，少有能知两世前。
三月某日有感而书
杜范（宋代）

敏不可恃，钝宜自强。
诗酒荒嬉，恐暴汝良。
我日衰惰，赖汝以张。
安肆日偷，古训洋洋。
我与伯氏，短檠夜书。
矻矻待旦，我所不如。
每一念之，抆涕痛乎。
嗣而昌之，其后人欤。
舍北行饭书触目二首 其一
陆游（宋代）

晚餐初泼一瓯茶，曳杖闲行兴未涯。烟树参差墨浓淡，风鸦零乱字横斜。

夕阳偏傍平桥路，寒蝶犹依晚菊花。堪笑衰翁耐荒寂，短衣沾露未还家。
赠晋水师
黄龟年（宋代）

文衡卓卓擅英声，相与明簪笑语清。报国共盟推毂志，五湖敢羡一舟轻。
眠睡
晁说之（宋代）

病夫不睡情须怨，老子难眠思却清。
况复斗横催角引，梅花烂熳散秋声。
江上
王令（宋代）

羃羃江城没远烟，暮云归族忽相连。
春江流水出天外，晚渡归舟下日边。
杏萼春深翻浅缬，柳花风远曳晴绵。
无钱买得江头树，输与渔人系钓船。
湖上夜归
葛天民（宋代）

陌上红尘歇，湖中翠蔼生。
定钟山寺过，新月夜船清。
蛙乱鸣方急，鸥闲睡不惊。
儿曹知我到，认得打门声。
流夜郎半道承恩放还兼欣克复之美书怀示息秀才
李白（唐代）

黄口为人罗，白龙乃鱼服。
得罪岂怨天，以愚陷网目。
鲸鲵未翦灭，豺狼屡翻履。
悲作楚地囚，何日秦庭哭。
遭逢二明主，前后两迁逐。
去国愁夜郎，投身窜荒谷。
半道雪屯蒙，旷如鸟出笼。
遥欣克复美，光武安可同。
天子巡剑阁，储皇守扶风。
扬袂正北辰，开襟揽群雄。
胡兵出月窟，雷破关之东。
左扫因右拂，旋收洛阳宫。
回舆入咸京，席卷六合通。
叱咤开帝业，手成天地功。
大驾还长安，两日忽再中。
一朝让宝位，剑玺传无穷。
愧无秋毫力，谁念矍铄翁。
弋者何所慕，高飞仰冥鸿。
弃剑学丹砂，临炉双玉童。
寄言息夫子，岁晚陟方蓬。
大中祥符封禅十首 其七 社首坛降神用《靖安》。
郊庙朝会歌辞（宋代）

至哉坤元，资生伊始。博厚称德，沈潜柔止。降禅方位，聿修明祀。

寅恭吉蠲，永锡蕃祉。
西窗烛 雨霁江行自度
谭宣子（宋代）

春江骤涨，晓陌微乾，断云如梦相逐。料应怪我频来去，似千里迢遥，伤心极目。

为楚腰、惯舞东风，芳草萋萋衬绿。燕飞独。知是谁家箫声多事，吹咽寻常怨曲。

尽教衿袖香泥涴，君不见、扬州三生杜牧。待泪华、暗落铜盘，甚夜西窗剪烛。
旅怀
黄滔（唐代）

雪貌潜凋雪发生，故园魂断弟兼兄。十年除夜在孤馆，

万里一身求大名。空有新诗高华岳，已无丹恳出秦城。

侯门莫问曾游处，槐柳影中肝胆倾。
送次道学士知太平州因寄曾子固
梅尧臣（宋代）

春浦杨花撩乱飞，春江鮆鱼来正肥。
采石新林儿女去，茭白蒲牙艇子归。
归令煮鱼不得熟，已望使君船上矶。
上矶亦不待潮应，争牵篾缆泥污衣。
姑熟溪头槌大鼓，红抹鞋刀趋俯偻。
牙兵可拟岸傍芦，森森甲立雄南土。
更得西州谢法曹，新咏定多传乐府。
题刁光胤画册
赵慎（宋代）

赋得閒情思独工，想携卮酒对芳丛。铅华不为春争艳，留得先生醉颊红。
虞美人
范成大（宋代）

落梅时节冰轮满。何似中秋看。琼楼玉宇一般明。只危邖娥添了、万枝灯。

锦江城下杯残后。还照鄞江酒。天东相见说天西。除却衰翁和月、更谁知。
送张安国
章甫（宋代）

前日见公如桂林，梅黄风雨天多阴。
今年见公长沙去，草绿江湖春水深。
借问长沙多少路，尽暗前年曾到处。
如公正合在朝廷，胸中素蕴经纶具。
吾君一视而同仁，且欲烦公苏远人。
亲朋漫作别离恶，王事敢辞行役频。
嗟予潦倒百无用，客食淮南两相送。
青山可买坐无钱，日长只作还乡梦。
九重早晚催赐环，了却功名归故山。
屋头乞我茆三间，布袜青鞋相伴閒。
梅微开复题
赵蕃（宋代）

晨起浑无事，巡檐立久时。
不惊新苦瘐，频忆旧题诗。
次第开全树，搀先见一枝。
故园春尚晚，折寄欲因谁。
颜子 其一
彭汝砺（宋代）

孔门弟子数三千，高弟惟称七十贤。用舍行藏谁与比，当时独许一颜渊。
英宗皇帝挽词 其一
文彦博（宋代）

乾德符亨会，天飞出庆宁。继明光五叶，启圣协千龄。

方保瑶图永，俄悲玉殿青。定知迁宝座，还集太微庭。
偕教谕傅草堂黄心梅及诸兄游贤明寺
方一夔（宋代）

朋侪久拘检，偶此陟翠微。凌波渡野航，踏云扣小扉。

林霜变纹缬，拗月湛珠玑。古寺半莓苔，空堂尽蛜蝛。

持钵乞朝暮，残僧犹未归。清歌振冥杳，善响声转希。

倦馀枕木榻，虑静鸥不飞。我亦嘿不语，趺坐观天机。

幽芳艳岩菊，暝色漏晴晖。趁行戏拍肩，扶醉争牵衣。

邓林荫千里，飞栖偶相依。无人识幽趣，再鼓黄金徽。
赠余德甫奉使两浙四首 其一
宗臣（明代）

天风匹马向西湖，明月千家醉白榆。莫上钓台听夜笛，霜华吹破客星孤。
奉和红豆诗 其二
钱曾（清代）

异种流红照坐隅，廿年一子世间无。若教修静当时见，写入神仙芝草图。
病中奉柬王南区使君兼送之任川南 其六
屈大均（明代）

流泪到潇湘，君看必断肠。时无骚子姓，定少楚辞章。

哀怨一家善，风流终古长。投诗赠先子，招我共琼浆。
题伯兄新楼
王柏（宋代）

步转层楼四望宽，了无一面欠云山。
龙分玉脊隆隆起，溪露银云隐隐寒。
诗思细摩僧塔峭，壮心不下女墙闲。
仲宣百尺登高卧，未必当时得恁安。
过王右丞书堂二首
储嗣宗（唐代）

澄潭昔卧龙，章句世为宗。独步声名在，千岩水石空。

野禽悲灌木，落日吊清风。后学攀遗址，秋山闻草虫。

万树影参差，石床藤半垂。萤光虽散草，鸟迹尚临池。

风雅传今日，云山想昔时。感深苏属国，千载五言诗。
读范文正潇洒桐庐郡诗戏书
陆游（宋代）

桐庐朝暮苦匆匆，潇洒宁能与昔同。
堆案文书生眼黑，入京车马涨尘红。
逢迎风月麴生事，弹压江山毛颖功。
二子年来俱扫迹，颓然堪笑一衰翁。
崇文书院访王梦楼同泛西子湖
方昂（清代）

唾绿流澌清泚泚，明妆奁镜窥西子。绛衫红袖书帏纱，竹外渔娃三两家。

大罗天上探花使，爪痕鸿雪聊栖止。兴来绿蚁盈红螺，王郎拔剑檀郎歌。

临流漱齿齿为冷，退隐湖山推管领。我亦解组归林丘，神仙郭李欣同舟。
西崦楼冬夜看月
朱朴（明代）

村庄野人空白头，惯从宾客事寻幽。东城月出不归去，西崦楼高堪散愁。

半夜钟声霜欲下，千峰玉气地俱浮。雪堂词赋谁能续，赤壁矶前好泛舟。
游河遇雨
韩琦（宋代）

开席临流雨骤侵，都人殊郁胜游心。侍娃不见尘生袜，农谷偏欣陇拔针。

郢雪斗高闲未接，峡云争去杳难寻。无过却下船中坐，岂废衰翁醉又吟。
虚谷志归十首 其十
方回（元代）

衰晚真当戒，疏慵竟未能。病专从酒得，谤辄为诗兴。

每悔居城市，常思绝友朋。谁来敲竹户，又见醉吟僧。
及第
胡则（宋代）

金榜名传四海知，太平时合称男儿。
五言似剑裁鳞角，七字如刀斫桂枝。
御苑得题朝帝日，家乡佩印拜亲时。
小花桥畔人人爱，一带清风雨露随。
晚泊
陆游（宋代）

半世无归似转蓬，今年作梦到巴东。
身游万死一生地，路入千峰百嶂中。
邻舫有时来乞火，丛祠无处不祈风。
晚潮又泊淮南岸，落日啼鸦戍堞空。
天街晓望
许浑（唐代）

明星低未央，莲阙迥苍苍。叠鼓催残月，疏钟迎早霜。

关防浮瑞气，宫馆耀神光。再拜为君寿，南山高且长。
送子用弟游学番易
方岳（宋代）

顿觉溪流滑，番湖草欲春。
船轻携砚易，家近寄书频。
山雨同离别，寒窗自宠珍。
但於灯火夜，报子倚门亲。
秋暑炽甚忍饥偶作书季直弟以诗见嘲因次韵
喻良能（宋代）

老夏雨既少，穉秋云亦无。
枯池罢桔槔，蔫花委芙蕖。
不糁漫藜藿，不爨空樵苏。
苏州亦有言，家人笑著书。
郾城和壁间韵 其一
李羲钧（清代）

华发愁潘令，穷途哭阮生。南风吹梦处，昨夜到春明。

慷慨铜琶曲，凄凉锦瑟声。聱隅成底事，俯仰愧时名。
战城南
曹邺（唐代）

千金画阵图，自为弓剑苦。杀尽田野人，将军犹爱武。

性命换他恩，功成谁作主。凤凰楼上人，夜夜长歌舞。
雪谤后逢李叔度
卢纶（唐代）

相逢空握手，往事不堪思。见少情难尽，愁深语自迟。

草生分路处，雨散出山时。强得宽离恨，唯当说后期。
邮上祈雨
吕本中（宋代）

泥龙蜴蜥困追求，旱遍淮南二十州。寄语天公莫轻许，少留明月作中秋。
画不如亭
朱诜（宋代）

环绕皆山远胜滁，地无炎瘴气清虚。
十亭留咏夸前辈，八景搜奇出故墟。
拍岸惊涛通海道，插天峭壁壮侯居。
烟云变态无穷极，百幅生绡画不如。
晚行
许景衡（宋代）

脉脉多愁思，栖栖复晚行。路回村更远，林邃客频惊。

宿鸟非无处，归云自有情。乡关怅何许，天际暮山横。
集古 关中
李俊民（金朝）

岳北秋空渭北川，一村桑柘一村烟。

行人莫讶频回首，记得春深欲种田。
稍秋晓坐阁，遇舟东下扬州，即事寄上族父江阳令
卢僎（唐代）

虎啸山城晚，猿鸣江树秋。红林架落照，青峡送归流。

归流赴淮海，征帆下扬州。族父江阳令，盛业继前修。

文掩崔亭伯，德齐陈太丘。时哉惜未与，千载且为俦。

忆昔山阳会，长怀东上游。称觞阮林下，赋雪谢庭幽。

道浓礼自略，气舒文转遒。高情薄云汉，酣态坐芳洲。

接席复连轸，出入陪华輈.独善与兼济，语默奉良筹。

岁月欢无已，风雨暗飕飕。掌宪时持节，为邦邈海头。

子人惠虽树，苍生望且留。微躬趋直道，神甸忝清猷。

仙台适西步，蛮徼忽南浮。宇内皆安乐，天涯独远投。

忠信徒坚仗，神明岂默酬。观生海漫漫，稽命天悠悠。

云昏巴子峡，月远吴王楼。怀昔明不寐，悲令岁属周。

喟无排云翮，暂得抒离忧。空洒沾红泪，万里逐行舟。
答赵县丞
韩维（宋代）

止足常佳汉二臣，早思幽退谢朝绅。
奉藩终乏三年最，学道才知一日真。
目病懒将书卷展，心闲得近酒杯频。
朝吟夕啸无厌斁，正赖贤宾与德邻。
李月野舍旁之李花於梅时郡斋有诗遂次其韵
赵必象（宋代）

李花久慕梅清洁，取友於梅结己知。
不是争春逞年少，只嫌桃杏带妖姿。
二月十四日晓起看海棠八首
杨万里（宋代）

初日光殊薄，晴梢露正浓。
真珠妆未稳，更著柳边风。
盘玉隈
庞嵩（明代）

望望太湖峰，烟云杳相阻。缥缈凭孤亭，聊为散烦暑。

左引碧玉盘，云浆映霞醑。右招众灵集，凤麟舞前署。

王母西献桃，仙姑送羞髓。去去凌超然，中天豁眸矃。
颂古二十七首
释云贲（宋代）

蒙头不觉齁齁睡，开眼从教焰焰红。
若谓平常便无事，须防豆爆冷灰中。
和答吴充学士见寄长韵
宋庠（宋代）

多士秀王国，珍群鹜天衢。
其间延陵季，煜煜承华跗。
盛藻班蔡流，芳年终贾徒。
籤芸拥石室，札绨纷鸿都。
刊伪富清暇，壮思弥天隅。
投我尘外什，粲然风义俱。
幽襟恣申咏，不觉颓阳乌。
渴吻潄仙液，饥肠涵道腴。
衰翁牵夙尚，骚雅尝驰驱。
疲足道虽顿，流波心未渝。
过门辄大嚼，临博犹狂呼。
讵云獲真赏，聊复惬所娱。
矧繄绝唱赠，无胫来明珠。
报之乏琼玖，宝玩徒区区。
晚晴
刘弇（宋代）

翔飙拂层阴，孤镜挂天脚。幽姿媚澄塘，俊活扶秋岳。

饥乌下木末，啅雀喧檐角。落日衔半规，逗翳如新濯。

海涛晚声收，万里卷冰箔。微飔袭疏棂，轻霭躐丛薄。

蛛丝袅如狂，虚隙野马跃。病躯得惬适，更甚解挛缚。

潇洒万籁并，冲融百飞却。熊经与鸟申，彷佛犹能学。

萧萧寒砧弄，天半哀音落。客愁转如蓬，万绪入冥寞。

不无临风想，晒目归领略。茹蔬味新腴，把酒蘸沉粕。

明朝踏新泥，已有跻攀约。
题杨叔雅水墨百花图
方回（元代）

梅梢前后两枝春，春世中间各写真。
忽见花王大如斗，始知天地有君臣。
山居漫兴
吴端（宋代）

莫笑山庄小，偏於隐者宜。
门当八字路，园葺五经篱。
地暖花开早，天寒酒熟迟。
不须鸡报晓，已得数联诗。
送医家孟宗良汉卿
杨万里（宋代）

医家者流多卢人，亦如许靖浪得名。有眼何曾识内经，有手何曾赦方兄。

一丸足可杀一命，却道良医逢死病。荆溪此辈端不稀，向来吾儿命如丝。

孟君谈笑能起死，吾儿更生一弹指。我今挂帆上江西，君来送我别荆溪。

赠别只有七字诗，千万珍重慰相思。它年荆溪说神医，非吾孟君更阿谁，仓公华佗何必奇。
句 其二十六
徐俯（宋代）

竹暗乔公宅，林藏伍相祠。
碧桃花 其二
谢晋（明代）

轩前一树碧桃花，底事东君别有涯。几度自开还自落，不随红紫竞韶华。
游麻姑山二首 其一
李纲（宋代）

鲁公辞翰勒山巅，鲠峭风姿亦喜仙。假道来游非偶尔，追寻遗迹更茫然。

野花幽草堪成梦，老鹤乔松不记年。谁谓瑶台无路到，月明风露正涓涓。
清明
张嵲（宋代）

园幽春去远，山暗绿初成。
雨过林姿润，风回池面平。
十年空潦倒，万里近清明。
泪尽新阡树，如今青叶生。
仲缜尊兄对策南宫相顾田舍辄赋小诗攀饯行李
朱熹（宋代）

三径荒凉独掩门，故人车马过相存。长安此去无千里，浊酒何妨尽一尊。

共说渊源非曩日，好披肝胆奉明恩。不辞妄窃仁人号，执手临岐敢赠言。
山村
安魁（清代）

一带烟村一小桥，一湾流水自迢迢。山农抱犊归来晚，人去黄虞犹未遥。
蝶恋花（留董之南过七夕）
谢薖（宋代）

一水盈盈牛与女。目送经年，脉脉无由语。后夜鹊桥知暗度。持杯乞与开愁绪。

君似庾郎愁几许。万斛愁生，更作征人去。留定征鞍君且住。人间岂有无愁处。
浪淘沙（与前人）
陈著（宋代）

有约泛溪篷。游画图中。沙鸥引入翠重重。认取抱琴人住处，水浅山浓。一笑两衰翁。莫惜从容。瓮醅灰芋雪泥菘。直到梅花飞过也，桃李春风。
满江红 其四 西樵长斋佞佛但不戒酒
宋琬（清代）

春色阑珊，繁花谢、红销绿涨。山一似、西施瘦损，捧心微恙。

堤上长吟苏白句，楼头高话羲黄上。喜清斋、久已绝猪肝，何须饷。

风乍卷，轻销漾。烟欲瞑，金衣唱。爱信陵作达，沉埋醉酿。

禹穴天台春正好，裹粮且办青藤杖。倩君侯、彩笔代丹青，云霞状。
惠州丰湖亦名西湖
杨万里（宋代）

左瞰丰湖右瞰江，五峰出没水中央。
峰头寺寺楼楼月，清杀东坡锦绣肠。
三处西湖一色秋，钱塘颖水更罗浮。
东坡元是西湖长，不到罗浮便得休。
四年冬以退居蒲之永乐渴然有农夫望岁之志…游旧。残雪
李商隐（唐代）

旭日开晴色，寒空失素尘。绕墙全剥粉，傍井渐消银。

刻兽摧盐全，为山倒玉人。珠还犹照魏，璧碎尚留秦。

落日惊侵昼，馀光误惜春。檐冰滴鹅管，屋瓦镂鱼鳞。

岭霁岚光坼，松暄翠粒新。拥林愁拂尽，著砌恐行频。

焦寝忻无患，梁园去有因。莫能知帝力，空此荷平均。
墙头杏花
宋无（元代）

红杏西娄树，过墙无数花。
相烦间春色，端的属谁家。
再用韵
魏了翁（宋代）

晓看红日上霜威，夜按苍龙运九畿。
独抱孤衷竟谁识，前山阴斂又扬挥。
题茅山华阳洞
储光羲（唐代）

华阳洞口片云飞，细雨濛濛欲湿衣。

玉箫遍满仙坛上，应是茅家兄弟归。
冥会诗
宫嫔（唐代）

争不逢人话此身，此身长夜不知春。

自从国破家亡后，陇上惟添芳草新。

休说人间恨恋多，况逢佳客此相过。

堂中纵有千般乐，争及阳春一曲歌。

幽谷穷花似妾身，纵怀香艳吐无因。

多情公子能相访，应解回风暂借春。

恩情未足晓光催，数朵眠花未得开。

却羡一双金扼臂，得随人世出将来。
发严州舍舟登陆纵步十五里憩山麓丛榛远
徐渭（明代）

乘舟坐无聊，遵途岸转杳。急流赴海驰，怪石横江倒。

仰睇崟崎侧，惟见苍翠矫。覆莽映赭壁，枝弱不胜鸟。

县崖窄可步，聚缆密如筱。舟子勿前征，前路烟生草。
江上再候诸公
薛侃（明代）

江月熙熙江岸长，江风万里树相连。参苓昼永千峰里，禾黍秋高万井边。

诗唐文汉浑閒事，点瑟回琴莫漫言。凉夜小舠穿水曲，又逢渔父对苍烟。
六月十三日寿陈子徽太博十首以无官一身轻有子万事足为韵 其八
戴表元（宋代）

幽虫聒午枕，掩抑声千万。风前以虚鸣，蟋蟀最多怨。

我静乃得闻，一一来自献。憧憧道傍子，与尔故相远。
再和 其二
冯山（宋代）

休向诗中恨不平，范滂留意在澄清。烟霄鸿鹄飞将到，雷雨龙蛇蛰未惊。

声价得来知道长，穷愁消尽觉身轻。荣途咫尺非难至，俯拾功名在此行。
挽刘母王宜人二首
刘克庄（宋代）

原上车千两，倾城出送终。
孟邻怀旧好，防墓怆新封。
鹤吊孤峰顶，牛鸣半驿中。
会携刍一束，自往唁林宗。
题石恪画尝醋翁
黄庭坚（宋代）

石媪忍酸喙三尺，石皤尝味面百摺。
谁知耸膊寒至骨，图画不减吴生笔。
送处州裴使君赴京
皇甫冉（唐代）

使君朝北阙，车骑发东方。
别喜天书召，宁忧地脉长。
山行朝复夕，水宿露为霜。
秋草连秦塞，孤帆落汉阳。
新衔趋建礼，旧位识文昌。
唯有东归客，应随南雁翔。
苦笋用前韵
洪咨夔（宋代）

林谷迎梅新雨沐，和绷熟煮琅玕玉。
箨龙别种富风味，梭鱼同科少肌肉。
吾庐两山介宣湖，绿阴门径杨花铺。
攻苦食淡父子俱，笑看两孙指之无。
杂诗五首 其四
李经（宋代）

岩椒郁云，日夕生阴。雨雪缟夜，秋黄老林。人烟墨突，樵径云深。